Törkeä ilkivalta piinaa Tampereen Linnainmaalla: "He valuttivat liimaa sillalta autojen päälle" – Video näyttää, kuinka tuulilasi on tärvelty

Toistuva ilkivalta aiheuttaa harmia Tampereen Linnainmaalla. Viimeisin tapaus sattui maanantaina päivällä. Alueen asukas Mia Karell oli lastensa kanssa kulkemassa Mäentakusentien ylittävällä kävelysillalla, kun hän huomasi kuuden nuoren porukan valuttamassa liimaa tai sen kaltaista ainetta ympäriinsä. –He valuttivat liimaa sillalle, sen kaiteille ja sillan ali ajavien autojen päälle. Karell otti kuvan tilanteesta, mutta ennen kuin hän ehti sanoa nuorille asiasta, he häipyivät paikalta. Sillan lähellä asuva Eero Honkala kävi kuvaamassa paikan maanantai-iltana. Videolla näkyy, kuinka liiman kaltaista ainetta tai valkoista maalia on valutettu myös yhden parkissa olleen auton tuulilasille. Katso video: "Typerää toimintaa" Tiistaiaamuna poliisi ei ollut kirjannut tapauksesta rikosilmoitusta. Poliisi kuitenkin kertoo, että hätäkeskus on saanut ilmoituksen nuorten porukasta, joka oli valuttanut jotakin ainetta maahan. Ilmoitukseen ei ollut reagoitu. Tapaus sattui päivällä, joten Karell arvelee ilkivallan tekijöiden olleen koulumatkalla. Linnainmaan koulun rehtori Tero Suni on saanut tapauksen tietoonsa, ja asiaa selvitellään. Hän on saanut viime päivinä kaksi viestiä ilkivallasta. –Totta kai koulussa käsitellään, miten pitää käyttäytyä. Jos ilkivalta liittyy kouluun tai koulumatkaan, eli on koulun toimivallan piirissä, pyrimme selvittämään sen. –Ymmärrän asukkaiden harmituksen. Ilkivalta on typerää toimintaa. Jatkuvaa ilkivaltaa Ilkivaltatapauksia on ollut alueella viime aikoina lukuisia. Eero Honkala kertoo, että hänen taloyhtiöstään käytiin hajottamassa rapun numerovalokuutio viime viikon tiistaina. Honkala otti kuvan rikkoutuneesta kuutiosta. Mia Karellin mukaan nuorisoporukka on myös esimerkiksi heitellyt kananmunilla parvekelaseja. –Tätä ongelmaa on alueella jo pitkään harmiteltu. On tehty kaikenlaista pientä, kuten revitty kukkaistutuksia ja kaadettu aitoja. –Tällaiset tapaukset ovat yleensä vaarattomia, mutta sitten tulee isompia ongelmia, kun esimerkiksi autoihin kohdistuu aineellista vahinkoa. Kun kiviä heitellään autojen päälle, se voi olla hengenvaarallista.